  Виталий Пронин Эгра ёросысь Сэп гуртын аспал кылбурчизылэн Афанасий Лужанинлэн вордскемез дырысен сю ар тырмонэз пусйизы.Гуртлэн шораз вуыса, амалтэк тыпак дугдод: юг-юг выжыкыл дунне син азе усьтӥське. Куд-ог ёрос центръёсысь но таӵезэ уд адӟы. Шӧдӥське, таос Выль арез «лымы тӧдьы» кызъёс, пӧйшуръёс пӧлын пумиталлям. Чылкыт гурт омырен шокчыса гинэ вуим - культура юрт пушкы ӧтизы. Нылпиос пумитаны дасяськиллям вылэм ни - мильымъёсын, кырӟанэн. Фольклор ансамбле ветлӥсь пиналъёс, пе, та. Сокем мылкыдзэс сётыса кырӟазы, берло эктӥзы но ай. Таослэсь одно ик Корепанов-Камский яке Лужанин пӧрмоз, кин тодэ...Клуб пушкын кунокуаын кадь шуныт, мылкыд карисьёс люкаськиллям ни. Борддорын - Афанасий Лужанинлэн тусбуйыз, кылбур чуръёсыз. Нимысьтыз сэрег но дасяллям, отын писательлэсь творчествозэ эскерись рефератъёс но вань, школаын дышетскисьёс гожъяллям. Удмурт кыллы но литературалы мылкыдзэ сётыса али дышетэ Надежда Тимофеевна Емельянова. Нош азьвыл ог 35 ар тыршиз Альбина Александровна Владыкина, Россиысь огъя тодон-валан сётон удысысь дано ужась. Со ик нуиз та ӝытэз.Та пумиськонэ люкаськемъёс понна малпамтэ шорысь луиз А. Лужанинлэсь улэп куараен кылбурамзэ кылзон. Журналист В. Михайлов магнит плёнкаез ваем. Ассэ адӟылэме ӧй вал ке но, шуиз Владимир Пантелеевич, мӧйыгес эшъёсылэн мадемъёссыя сое син азям пуктӥсько, соос пӧртэм юмоко учыръёсты вераллязы, Афанасий Васильевич яркыт, лэчыт кыло адями вал уго.Озьы ик ас тодэмъёссэ мадиз М. Гаврилова. Монэ, соку гинэ Удмурт радиое ужаны лыктэм муртэ, ӟуч кивалтӥсьлэн интэмъямезлэсь (ултӥямезлэсь) утиз, шуиз Милитина Васильевна, сыӵе ӟечен син азям пуксе та бадӟым мугоро, пальпотӥсь тусбуё адями.Кызьы тодӥськом, вить агай-вынъёс Корепановъёс пӧлысь огез, Афанасий, кылбурчи луыса аслыз псевдоним кутэм Лужан гуртэзъя. Сэплы ог вить-куать иськемысь гурт али ӧвӧл ни, куштӥськем коркаос гинэ кылемын. Озьы ке но Лужан вань шуыса лыдъяське, пусйиз гурт муниципал кылдытэтлэн йырыз Павел Александрович Перевощиков. Озьыен мылкыд карисез татчы юрт пуктыны быгатоз. Гужем ог нуналэ лужанъёс пумиськыны малпало, писательлэн корка бервылаз пус пуктозы.Сэп палъёсын удмурт кыл йыг-йыг возиське на. Татын асьсэлэн гожъяськисьёссы но вань. Та палан вордскиз шуыса данъяськемзэ вераз соос пӧлысь огез Леонид Лекомцев. Со кӧня ке книгалэн авторез, кылбуръёссэ удмурт но ӟуч кылын гожъя, Сэп, Пежвай, Лужан гуртъёс сярысь бичетэз но потӥз. Леонид Сергеевичлэн кузпалыз Галина Николаевна озьы ик творчество ӧрын, дышетоно нылпиосызлэн ужъёсынызы книга поттӥз. Со Афанасий Лужанинлэн Александр братэзлэн пиезлэн нылыз луэ.Та пумиськонэ А. Лужанинлэн мукет ӵыжы-выжыосыз но вуизы. Раиса Александровна Тронина тодэ ваёнъёссэ вераз, кызьы агайзы яратэ вал сикетӥ ветлыны, чорыганы, тумошо учыръёсын паймытъяны.Глафира Лукьяновна Корепанова Селигуртысь вить иськеме Сэпе дышетскыны ветлэм. Школаысь бертон сяменыз А. Лужанинлэсь «Осотовецъёс» поэмазэ дышетыны вуэм. «Кулӥтӵожам мон сое уг вунэты,» - шуэ арлыдо кышномурт. Люкаськем калык азьын быдэсак поэмаез наизусть вераз, граждан ожез ас синъёсыныз адӟем сямен.Афанасий Лужанинлэн кылъёсызъя ог 20 кырӟан гожтэмын. Сэпъёс юнме соин уг данъясько. Афанасий Васильевич ас вакытаз пусъемын вылэм «Знак почёта» орденэн но «За трудовое отличие» медален, УАССР-ысь Вылӥ Советлэн Данъян грамотаеныз. Со уго нуналлэн куронъёсызлы соку ик пӧсь сюлмыныз вазиськылӥз. Г. Корепановен ӵош гожтэм «Дано лу, партия!» кырӟанзы йыгмыт вамышен азьлань мынонлэн гимнэз вал.Та кырӟанэз кылзыку, мугор ик юзыр-кезьыр луэ шуыса пусйиз Удмуртиысь Писательёслэн огазеяськонзылэн тӧроез Егор Загребин. Жаль, таӵеос али радио пыр но, мукет интыосын но уг ни чузъясько. Отын удмурт калыклэн лулчеберлыкез, вылӥ осконъёсыз туж умой усьтэмын.Нош «Бусъёсын шобырскизы» сярысь веранэз ӧвӧл. Та кырӟан удмурт адямилэн шокан визылэныз тупа, котькытын ик сое асьсэлэн карыса нёжто: «Кемалы меда чалмытскизы Чупчи пал чебер возьёс» интые «Вало пал» яке мукет сямен, асьсэ шурзыя тупато.Афанасий Лужанин кемалась нимамын ини удмурт Крылов шуыса. Басняосыз ялан уло удмурт литературая хрестоматиосын. 1982-тӥ арын потэм берпум книгазэ выльысь бергатыса, отысь кылбуръёссэ лыдӟыса, валано, макем со зэмоc кылбурчи вылэм. Шаер, партия, Ленин, калык, эшъяськон - та темаослы сӥзем чуръёсаз но туж юн пыӵамын лирика шӧм.Син сузёнтэм паськыт ӵуж зарезьВорекъя небыт тӧл вешамъя,Данъяса ӝужамзэ шундылэсь,Вуэм ӟег шепъёссэ мыкыръя.Соку ик пель сьӧрамы чузъяське тодмо гур. Со Г. Корепановлэн но А. Лужанинлэн «Зарни нянь» кырӟанзы. Кемалась вал ни сое кылзэме. Но тани крезьгур улӟиз. Сэпысь нылкышноослэн «Крезьгур» ансамбльзы академической хорлы гинэ сётӥськись кырӟанэз капчиен, ю бусы вылтӥ тулкым ортчылэм кадь эркын быдэстӥз.Сэпъёслы та пумиськон бадӟым шумпотон вайиз, шуыны луэ. Ёросысь культурая управлениен кивалтӥсь Анатолий Чирков но администрациын ужась Татьяна Жвакина библиотекалы компьютер но книгаос кузьмазы. А. Лужанинлы сӥзем сэрегзэс но (со 1990-тӥ аръёсы ик усьтэмын вал) табере туала амалъёсын выльдыны быгатозы.Вакчи дыр куспын Сэпысь трос паймымонзэ усьтӥм. 1991-тӥ арысен Татьяна Ксенофонтовна Мосова культура юртэн кивалтэм улсын татын лулчеберетлэн пӧртэм-пӧртэм удысъёсыз зол азинскиллям, пушйиллям ни. Клубын 18 пӧртэм кружок но 8 «любительёслэн» огазеяськонзы ужа. Мае гинэ асьсэ кужымен пӧрмытыны луэ, ваньмыз со вань. Суредасьсы-оформительзы Екатерина Романова, йӧлэсь-лымылэсь выжыкыл арбериос ненег нылкышно киосын лэсьтэмын вылэм.Татьяна Чернова. Туспуктӥз автор.  